62024TJ0614
BREITHIÚNAS NA CÚIRTE GINEARÁLTA (Dlísheomra réamhrialaithe)
22 Deireadh Fómhair 2025 (
*1
)
(Tarchur chun réamhrialú – Comhchuibhiú dlí cánach – Treoir 92/83/CEE – Struchtúir na ndleachtanna máil ar alcól agus deochanna meisciúla a chomhchuibhiú – Dleachtanna máil – Alcól eitile – Díolúintí – Airteagal 27(1)(e) – Táirgeadh blasóirí alcól eitile atá beartaithe chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú – Cumhacht na mBallstát chun coinníollacha a chur ag gabháil leis na díolúintí sin)
I gCás T‑614/24,
IARRAIDH ar réamhrialú de bhun Airteagal 267 CFAE, ó Nejvyšší správní soud (an Chúirt Riaracháin Uachtarach, Poblacht na Seice), trí bhreith an 6 Samhain 2024, a fuarthas ag an gCúirt an 13 Samhain 2024, sna himeachtaí idir
AROCO, spol. s r. o.
v
Generální ředitelství cel,
tugann AN CHÚIRT GHINEARÁLTA (Dlísheomra reamhrialaithe),
agus í comhdhéanta mar seo a leanas, le linn na bpléití: S. Papasavvas, Uachtarán, T. Pynnä, J. Laitenberger, M. Stancu (Rapóirtéir) agus I. Dimitrakopoulos, Breithiúna,
Abhcóide Ginearálta: M. Brkan,
Cláraitheoir: V. Di Bucci,
ag féachaint do tharchur na hiarrata ar réamhrialú chuig an gCúirt Ghinearálta an 29 Samhain 2024, de bhun an tríú mír d’Airteagal 50b de Reacht Chúirt Bhreithiúnais an Aontais Eorpaigh,
ag féachaint don ábhar dá dtagraítear i bpointe (b) den chéad mhír d’Airteagal 50b de Reacht Chúirt Bhreithiúnais an Aontais Eorpaigh agus don easpa ceiste neamhspleách léirmhínithe de réir bhrí an dara mír d’Airteagal 50b den Reacht sin,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
AROCO, spol. s r. o., ag M. Vojáček, Dlíodóir,
–
Rialtas na Seice, ag L. Březinová, M. Smolek agus J. Vláčil, i gcáil Gníomhairí,
–
an Coimisiún Eorpach, ag M. Björkland agus J. Hradil, i gcáil Gníomhairí,
tar éis cinneadh a dhéanamh, tar éis di an tAbhcóide Ginearálta a éisteacht, breithiúnas a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú ar Airteagail 27(1)(e) de Threoir 92/83/CEE ón gComhairle an 19 Deireadh Fómhair 1992 maidir leis na socruithe ginearálta do dhleacht mháil agus lena n‑aisghairtear (IO 1992 L 316, lch. 21.
2
Rinneadh an iarraidh seo in imeachtaí idir AROCO, spol. s r. o. agus Generální ředitelství cel (an Ard-Stiúrthóireacht um Chustaim, Poblacht na Seice) maidir le diúltú an údaráis fhioscaigh inniúil alcól eitile a úsáideadh i gcomhdhéanamh na mblasóirí arna ndíol ag an gcuideachta sin a dhíolmhú ó dhleachtanna máil.
An dlí lena mbaineann
Dlí an Aontais Eorpaigh
Treoir 92/83
3
Foráiltear mar a leanas le hAirteagal 19(1) de Threoir 92/83:
‘Cuirfidh na Ballstáit dleacht mháil i bhfeidhm ar alcól eitile i gcomhréir leis an Treoir seo.’
4
Foráiltear an méid seo a leanas le hAirteagal 20, an chéad fhleasc, den Treoir sin:
‘Chun críocha na Treorach seo, ciallaíonn ‘alcól eitile’:
–
gach táirge is mó ná 1.2 % a gcion alcóil, a thagann faoi chóid AC 2207 agus 2208, fiú nuair is cuid de tháirge a thagann faoi chaibidil eile den Ainmníocht Chomhcheangailte [a leagtar amach in Iarscríbhinn I a ghabhann le Rialachán (CEE) Uimh. 2658/87 ón gComhairle an 23 Iúil 1987, maidir leis an ainmníocht taraife agus staidrimh agus leis an gComhtharaif Chustaim (IO 1987 L 256, lch. 1), arna leasú le Rialachán Cur Chun Feidhme (AE) Uimh. 2015/1754 ón gCoimisiún an 6 Deireadh Fómhair 2015, (IO 2015, L 285, lch. 1) (“NC”)]. ] iad na táirgí sin.’
5
Foráiltear don mhéid seo a leanas in Airteagal 27(1) den Treoir sin:
‘Díolmhóidh na Ballstáit na táirgí a chumhdaítear leis an Treoir seo ón dleacht mháil chomhchuibhithe faoi choinníollacha a leagfaidh siad síos chun a áirithiú go gcuirfear na díolúintí sin i bhfeidhm i gceart agus go díreach agus chun aon imghabháil, seachaint nó mí-úsáid a chosc:
[...]
(e)
nuair a úsáidtear do tháirgeadh blastán atá beartaithe le haghaidh ullmhú earraí bia agus deochanna neamh-mheisciúla nach bhfuil níos mó ná 1.2 % d’ábhar alcóil de réir toirte acu;
[...]’
[Aistriúchán neamhoifigiúil]
Treoir 92/12/CEE
6
Foráiltear an méid seo a leanas le hAirteagal 24 de Threoir 92/12/CEE ón gComhairle an 25 Feabhra 1992 maidir leis na socruithe ginearálta do tháirgí atá faoi réir dleacht mháil agus ar tháirgí den sórt sin a shealbhú agus a bhogadh agus faireachán a dhéanamh orthu (IO 1992 L 76, lch. 1), arna leasú ag Rialachán (CE) Uimh. 807/2003 ón gComhairle an 14 Aibreán 2003 (IO 2003 L 122, lch. 36):
‘1.   Déanfaidh coiste dá ngairtear an “Coiste um Dhleacht Mháil” cúnamh a thabhairt don Choimisiún [Eorpach].
[...]
4.   I dteannta leis na bearta dá dtagraítear i mír 2, scrúdóidh an coiste gach ábhar a fhéadfaidh cathaoirleach an choiste a tharraingt anuas, ar a thionscnamh féin nó ar iarraidh ó ionadaí Ballstáit, a bhaineann le cur i bhfeidhm fhorálacha an [Aontais] maidir le dleachtanna máil.
[...]’ [Aistriúchán neamhoifigiúil.]
An Ainmníocht Chomhcheangailte
7
Áirítear ceannteidil 2207 agus 2208 le Caibidil 22 den Ainmníocht Chomhcheangailte, agus is mar seo a leanas atá foclaíocht na gceannteideal sin:
Cód na hAinmníochta Comhcheangailte
Tuairisc ar na hearraí
[...]
[...]
2207
Alcól eitile gan dínádúrú ar 80 % nó níos mó a neart alcóil de réir toirte; alcól eitile agus biotáillí eile, iad dínádúraithe, d’aon neart.
[...]
[...]
2208
Alcól eitile gan dínádúrú ar lú ná 80 % toirte a neart alcóil de réir toirte; biotáillí, licéir agus deochanna biotáilleacha eile
[...]
[...]
8
Áirítear na coincheapa seo a leanas le Caibidil 33 den Ainmníocht Chomhcheangailte:
Cód na hAinmníochta Comhcheangailte
Tuairisc ar na hearraí
[...]
[...]
3302
Meascáin de shubstaintí cumhra agus meascáin (lena n‑áirítear tuaslagáin alcóil) de bhunús ceann amháin nó níos mó de na substaintí sin, de chineál a úsáidtear mar amhábhair sa tionsclaíocht; ullmhóidí eile atá bunaithe ar shubstaintí cumhra, de chineál a úsáidtear chun deochanna a mhonarú:
3302 10
– de chineál a úsáidtear i dtionscail an bhia nó na ndeochanna:
– – de chineál a úsáidtear i dtionscail na ndeochanna:
– – – Ullmhóidí ina bhfuil gach gníomhaire blaistithe atá ina shaintréith de dheoch:
[...]
[...]
Treoirlínte arna nglacadh le linn chruinniú an 12, 13 agus 14 Samhain 2003
9
De bhun phointe 1 de dhoiciméad an Choiste um Dhleachtanna Máil dar teideal ‘Treoirlínte arna nglacadh le linn chruinniú an 12, 13 agus 14 Samhain 2003’ (Doiciméad CED Uimh. 458, an 19 Samhain 2003), ‘go nglacann na toscaireachtaí beagnach d’aon toil go bhfuil feidhm ag an díolúine dá bhforáiltear in Airteagal 27(1)(e) de [Treoir 92/83] ó chéim an táirgthe nó ón allmhairiú ar aghaidh chuig blastáin de na cóid AC 1302 1930, 2106 9020 agus 3302, sna leaganacha atá i bhfeidhm tráth [a nglacfar na treoirlínte seo]’.
Dlí Phoblacht na Seice
10
Foráiltear mar a leanas le hAirteagal 3(i) de zákon č. 353/2003 Sb., o spotřebních daních (Acht Uimh. 353/2003 maidir le dleachtanna máil), sa leagan is infheidhme maidir leis an díospóid sna príomhimeachtaí:
‘Chun críocha an Achta seo, beidh feidhm ag na sainmhínithe seo a leanas:
[...]
(i)
úsáideoir táirgí áirithe atá díolmhaithe ó dhleacht mháil [...], duine dlítheanach nó nádúrtha a fhaigheann agus a úsáideann [...] táirgí áirithe atá díolmhaithe ó dhleacht mháil; tá stádas cáiníocóirí ag úsáideoirí gan é a bheith d’oibleagáid orthu clárú.’
11
Foráiltear mar a leanas le hAirteagal 71(1)(c) den Acht sin:
‘Beidh an méid seo a leanas díolmhaithe ó dhleachtanna máil freisin
[...]
(c)
ábhar i substaintí atá beartaithe chun blaisiú a dhéanamh ar
1. dheochanna nach mó ná 1.2 % a gcion alcóil, nó
2. ar bhia-ábhar eile, seachas táirgí a thagann faoi cheannteidil 2207 agus 2208 den Ainmníocht Chomhcheangailte.’
12
Foráiltear don mhéid seo a leanas le hAirteagal 72(1) den Acht sin:
‘Ní mór don úsáideoir iarratas a dhéanamh i scríbhinn chuig an duine atá faoi dhliteanas i leith íocaíochta go bhfuil an t‑alcól díolmhaithe ó dhleacht mháil faoi Airteagal 71(1)(a), (c), (d), (f) nó (i) ar a dhéanaí sula ndéanfaidh an duine atá faoi dhliteanas i leith íocaíochta an doiciméad maidir le scaoileadh an alcóil eitile i saorchúrsaíocht a tharraingt suas.’ »
An díospóid sna príomhimeachtaí agus na ceisteanna a tharchuirtear le haghaidh réamhrialú
13
Is cuideachta tráchtála atá corpraithe faoi dhlí Phoblacht na Seice í AROCO, a tháirgeann comhdhúile blaistithe, ruaimeanna bia agus breiseáin mhilseogra ó alcól eitile. Díolann sí, inter alia, blasóirí a thagann faoi cheannteideal 330210 den Ainmníocht Chomhcheangailte a bhfuil alcól eitile iontu (‘na blasóirí atá i gceist’). Tá na blasóirí sin beartaithe chun bianna agus deochanna neamh-mheisciúla a bhlaisiú agus úsáidtear iad go coitianta i mbuidéil bheaga.
14
Tar éis iniúchadh cánach, ghearr an t‑údarás cánach, trí fhógraí measúnaithe arna n‑eisiúint an 25 Bealtaine 2021, dleachtanna máil ar alcól eitile sna príomhimeachtaí ar alcól eitile a úsáideadh i gcomhdhéanamh na mblasóirí atá i gceist, i leith na tréimhse cánach ó Eanáir 2016 go Meitheamh 2017, méid iomlán CZK 736155 (thart ar EUR 29988), mar aon le híocaíocht phionósach thréimhsiúil CZK 147231 (thart ar EUR 5997).
15
Dhiúltaigh an t‑údarás cánach díolúine ó dhleachtanna máil ar alcól eitile a dheonú don iarratasóir sna príomhimeachtaí a úsáideadh i gcomhdhéanamh na mblasóirí atá i gceist, ar ar braitheadh, ar an bhforas gur díoladh na blasóirí sin ní hamháin le húsáideoirí, de réir bhrí Airteagal 3(i) d’Acht Uimh. 353/2003 maidir le dleachtanna máil, eadhon le daoine a fuair na táirgí sin agus a d’úsáid iad chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú, ach freisin, le daoine nach úsáideoirí iad, go háirithe slabhraí móra miondíola, a rinne na blasóirí sin a athdhíol ina dhiaidh sin le húsáideoirí.
16
Rinne an t‑iarratasóir sna príomhimeachtaí gearán i gcoinne na bhfógraí coigeartaithe arna n‑eisiúint ag an údarás cánach, a dhiúltaigh don ghearán sin.
17
Le breithiúnas uaithi an 13 Aibreán 2023, dhiúltaigh an Městský soud v Praze (Cúirt Chathrach Phrág, Poblacht na Seice) don chaingean arna tabhairt ag an iarratasóir sna príomhimeachtaí i gcoinne an chinnidh maidir le diúltú. Mheas an chúirt sin, go bunúsach, nach bhféadfaí díolúine ó dhleachtanna máil ar alcól eitile a úsáidtear i gcomhdhéanamh na mblasóirí atá i gceist a dheonú ach amháin i gcás inar díoladh na blasóirí sin d’úsáideoirí, de réir bhrí Airteagal 3(i) d’Acht Uimh. 353/2003 maidir le dleachtanna máil, rud a fhágann nach ndéanfaí na blasóirí sin a athdhíol dá bhfaighteoirí, ach gurbh amhlaidh go n‑úsáideann na faighteoirí sin na blasóirí sin chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú. Mheas sí freisin go raibh an teorannú sin ar an díolúine ó dhleachtanna máil comhoiriúnach le cuspóir Threoir 92/83 a mhéid a bhí sé beartaithe leis an Treoir sin aon imghabháil, seachaint nó mí-úsáid a chosc.
18
Dá bhrí sin, rinne an t‑iarratasóir achomharc ar phointe dlí os comhair an Nejvyšší správní soud (an Chúirt Riaracháin Uachtarach, Poblacht na Seice), arb í an chúirt a rinne an tarchur.
19
Sa chéad áit, cuireann an chúirt sin amhras in iúl maidir le comhréireacht reachtaíocht na Seice le dlí an Aontais Eorpaigh. Tugann sí faoi deara go ndearnadh Airteagal 27(1) (e) de Threoir 92/83 a thrasuí i ndlíchóras na Seice i gcomhréir leis an leagan Seicise den fhoráil sin, lena gcuirtear an díolúine ó dhleacht mháil ar alcól eitile a úsáidtear i mblasóirí faoi réir úsáid deiridh na mblasóirí sin chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú agus a mhonarú. Mar sin féin, i leaganacha teanga eile den fhoráil sin, ní bheartaítear ullmhú ná monarú na n‑ábhar bia agus na ndeochanna sin ach amháin mar an úsáid atá beartaithe do na blasóirí sin ionas go ndéanfaí an t‑alcól eitile atá iontu a dhíolmhú.
20
Míníonn an chúirt sin, gur chinn an Chúirt Bhreithiúnais, i mbreithiúnas an 22 Nollaig 2022, Quadrant Amroq Beverages, (C‑332/21, EU:C:2022:1031), gur de réir úsáid deiridh an alcóil eitile a cinneadh an díolúine ó dhleacht mháil agus, sa chás seo, gurbh é a bhí san úsáid sin, ar an gcéad dul síos, i dtáirgeadh blasóirí a bhfuil alcól eitile iontu iad féin agus, ar an dara dul síos, i dtáirgeadh deochanna neamh-mheisciúla nach mó ná 1.2 % a gcion alcóil. Mar sin féin, murab ionann agus an cás as ar eascair an breithiúnas sin, ní shuitear, sna príomhimeachtaí, gur úsáideadh na blasóirí atá i gceist go hiarbhír chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú. Dá bhrí sin, tagann an cheist chun cinn an bhféadfadh úsáid deiridh na mblasóirí a bhfuil alcól eitile iontu chun an bia-ábhar agus na deochanna sin a ullmhú a bheith ina coinníoll le haghaidh díolúine ó dhleachtanna máil, de réir bhrí Airteagal 27(1) de Threoir 92/83.
21
Ar an dara dul síos, má thugtar freagra dearfach ar an gceist sin, iarrann an chúirt a rinne an tarchur an bhfuil na coinníollacha maidir le díolúine a leagtar síos le reachtaíocht na Seice, a mhéid nach bhforáiltear leo do dhíolúine ó dhleachtanna máil ach amháin i leith daoine atá ina gcéad fhaighteoirí blasóirí ar a mbaint ón socrú fionraí dleacht agus ar suíodh ina leith gur úsáid siad féin na blasóirí chun bia-ábhar agus deochanna neamh-mheisciúla a bhfuil neart alcóil nach mó ná 1.2 % nach mó ná 1.2 % a gcion alcóil a ullmhú, go bhfuil údar leo, i gcomhréir le hAirteagal 27(1) de Threoir 92/83, le fianaise nithiúil, oibiachtúil agus infhíoraithe lena dtugtar bunús le riosca tromchúiseach imghabhála, seachanta nó mí-úsáide a bheith ann agus mura dtéann na coinníollacha sin thar a bhfuil riachtanach chun an cuspóir atá á shaothrú acu a bhaint amach, eadhon cur i bhfeidhm ceart agus díreach na ndíolúintí dá bhforáiltear san fhoráil sin a áirithiú agus aon imghabháil, seachaint nó mí-úsáid a chosc. Tugann sé faoi deara, i ndáil leis sin, go bhfuil sé an‑éasca na blasóirí a mhí-úsáid, de bharr a gcineáil féin, nuair atá siad measctha go háirithe le deochanna meisciúla. Measann sí, thairis sin, go bhféadfaí léiriú leathan a dhéanamh ar an gcoincheap ‘mí-úsáid’ trí chomhthéacs shochaí na Seice agus an gaol atá aici le hól alcóil a chur san áireamh. Ba cheart go gcuirfeadh ionstraim dlí lena dtrasuitear Airteagal 27(1)(e) de Threoir 92/83 cosc ní hamháin ar mhí-úsáid a bhaint as an gcóras cánach trí bhlastáin a úsáid chun biotáillí a bhlaistiú, ach ar tháirgeadh neamhdhleathach deochanna biotáilleacha freisin.
22
Sna himthosca sin, chinn an Nejvyšší správní soud (an Chúirt Riaracháin Uachtarach) bac a chur ar na himeachtaí agus na ceisteanna seo a leanas a chur faoi bhráid na Cúirte Breithiúnais chun réamhrialú a fháil:
‘(1)
An bhfuil sé i gcomhréir leis an oibleagáid atá ar Bhallstát an díolúine a chur i bhfeidhm dá bhforáiltear in Airteagal 27(1)(e) de Treoir 92/83/CEE ón gComhairle an díolúine maidir le breiseáin (blasóirí alcóil a thagann faoi chód[ AC 330210)] a chur faoi réir úsáid a bheith bainte go léiritheach as na blasóirí sin chun bia-ábhar agus deochanna neamh-mheisciúla nach mó ná 1.2 % a gcion alcóil a mhonarú agus ní faoi réir a gceaptha chun na críche sin agus faoina réir sin amháin?
(2)
An bhfuil Ballstát i dteideal, de réir Airteagal 27(1) de Threoir 92/83/CEE, coinníollacha a leagan amach maidir le cur i bhfeidhm na díolúine ar mhaithe le cur i bhfeidhm ceart soiléir a áirithiú agus cosc a chur le himghabháil, seachaint nó míúsáid cánach, i gcás ina bhfágtar leis na coinníollacha sin nach inéilithe an díolúine sin ach ag faighteoir tosaigh na mblasóirí ar a mbaint ón socrú fionraí dleachta agus a bhfuil úsáid bainte go léiritheach ag an bhfaighteoir sin as na blasóirí sin chun bia-ábhar agus deochanna neamh-mheisciúla nach mó ná 1.2 % a gcion alcóil a mhonarú?’
Na ceisteanna a tharchuirtear le haghaidh réamhrialú
An chéad cheist
23
Lena céad cheist, iarrann an chúirt a rinne an tarchur, go bunúsach, an bhfuil Airteagal 27(1)(e) de Threoir 92/83 le léiriú sa chaoi go gcuirtear cosc leis ar reachtaíocht náisiúnta lena gcuirtear an díolúine an alcóil eitile ó dhleachtanna máil a úsáidtear i gcomhdhéanamh blasóirí a thagann faoi cheannteideal 330210 de AC faoi réir úsáid chruthaithe na mblasóirí sin chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú, agus ní ar an bhfíoras go bhfuil na blasóirí sin beartaithe chun na críche sin.
24
Foráiltear le hAirteagal 27(1)(e) de Threoir 92/83, lena gcomhchuibhítear struchtúir na ndleachtanna máil ar alcól agus deochanna alcólacha, go ndéanfaidh na Ballstáit na táirgí a chumhdaítear leis an Treoir sin a dhíolmhú ón dleacht mháil chomhchuibhithe faoi choinníollacha a leagfaidh siad síos chun cur i bhfeidhm ceart agus díreach na ndíolúintí sin a áirithiú agus chun aon imghabháil, seachaint nó mí-úsáid a chosc, i gcás ina n‑úsáidtear iad chun blasóirí a tháirgeadh atá beartaithe chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú.
25
Leanann sé ó chásdlí na Cúirte Breithiúnais go dtagraítear do gach táirge a thagann faoi cheannteidil 2207 agus 2208 den Ainmníocht Chomhcheangailte agus nach mó ná 1.2 % a gcion alcóil leis an gcioncheap ‘alcól eitile’, de réir bhrí an chéad fhleasc d’Airteagal 20 de Threoir 92/83, cé go bhfuil sé mar chuid den bhlasóir a thagann faoi cheannteideal 330210 den Ainmníocht Chomhcheangailte. Dá réir sin, faoi Airteagal 19(1) den Treoir sin, ba cheart, i bprionsabal, táirge den sórt sin a bheith faoi réir na dleachta máil comhchuibhithe dá bhforáiltear leis an Treoir sin, faoi réir, áfach, na ndíolúintí dá bhforáiltear in Airteagal 27(1) den Treoir sin (breithiúnas an 22 Nollaig 2022, Quadrant Amroq Beverages, C‑332/21, EU:C:2022:1031, mír 40).
26
I ndáil leis sin, ní mór machnamh a dhéanamh ní hamháin ar na téarmaí atá in Airteagal 27(1)(e) de Threoir 92/83 ach freisin ar a gcomhthéacs agus na cuspóirí a shaothraítear sa reachtaíocht ar cuid díobh iad (féach, i ndáil leis sin, breithiúnais an 17 Samhain 1983, Merck, 292/82, EU:C:1983:335, mír 12, agus an 8 Nollaig 2022, Luxury Trust Automobil, C‑247/21, EU:C:2022:966, mír 47 agus an cásdlí dá tagraítear).
27
Sa chéad áit, maidir le foclaíocht Airteagal 27(1)(e) de Threoir 92/83, chinn an Chúirt Bhreithiúnais cheana féin nach bhfuil an fhoráil sin gan débhrí a mhéid ar féidir an téarma ‘blasóirí atá beartaithe le haghaidh ullmhú bia-ábhar agus deochanna neamh-mheisciúla nach mó ná 1.2 % a gcion alcóil’ a léiriú sa chaoi, chun an t‑alcól eitile atá sna blastáin a dhíolmhú, nach mór na blastáin sin a bheith táirgthe chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú nó nach mór iad a úsáid iarbhír in ullmhóid den sórt sin (féach, chuige sin, breithiúnas an 22 Nollaig 2022, Quadrant Amroq Beverages, C‑332/21, EU:C:2022:1031, mír 41).
28
Sa dara háit, maidir le comhthéacs na forála sin, ba cheart a thabhairt faoi deara go bhfuil sí mar chuid de shraith díolúintí sainordaitheacha is infheidhme maidir le halcól agus deochanna meisciúla atá mar chuid de chatagóirí áirithe nó a n‑úsáidtear ar bhealach sonrach.
29
Ina theannta sin, leanann sé ó chásdlí socair na Cúirte gurb í an úsáid deiridh a bhaintear as alcól eitile an toisc lena gcinntear an díolúine dá bhforáiltear san fhoráil sin (féach breithiúnas an 22 Nollaig 2022, Quadrant Amroq Beverages, C‑332/21, EU:C:2022:1031, mír 44 agus an cásdlí dá dtagraítear).
30
Sa chás seo, cuireann an chúirt a rinne an tarchur in iúl, go bunúsach, nár taispeánadh úsáid deiridh iarbhír na mblasóirí atá i gceist chun bia-ábhar agus deochanna neamh-mheisciúla nach mó ná 1.2 % a gcion alcóil sa mhéid gur dhíol an t‑iarratasóir sna príomhimeachtaí na blasóirí sin ní hamháin d’úsáideoirí a úsáideann na blasóirí sin chun ullmhú den sórt sin a dhéanamh, ach freisin d’eintitis a dhéanann iad a athdhíol ina dhiaidh sin d’úsáideoirí den sórt sin.
31
Sa chomhthéacs sin, ba cheart a mheabhrú gur chinn an Chúirt cheana féin, ar an gcéad dul síos, gurb ionann na táirgí dá dtagraítear in Airteagal 27(1) de Threoir 92/83 a dhíolmhú agus an riail agus diúltú don díolúine sin agus an eisceacht, agus, ar an dara dul síos__ nach féidir leis an gcumhacht a thugtar do na Ballstáit leis an bhforáil sin coinníollacha a leagan síos arb é is cuspóir dóibh ‘cur i bhfeidhm ceart agus díreach na ndíolúintí sin a áirithiú agus aon imghabháil, seachaint nó mí-úsáid a chosc’ amhras a chaitheamh ar chineál neamhchoinníollach na hoibleagáide díolúine a leagtar síos san fhoráil sin (féach breithiúnas an 22 Nollaig 2022, Quadrant Amroq Beverages, C‑332/21, EU:C:2022:1031, mír 46 agus an cásdlí dá dtagraítear).
32
Sa tríú háit, is é an cuspóir a shaothraítear leis na díolúintí dá bhforáiltear i dTreoir 92/83, inter alia, tionchar na ndleachtanna máil ar alcól mar tháirge idirmheánach a úsáidtear i dtáirgí tráchtála nó tionsclaíocha eile a neodrú (féach breithiúnas an 22 Nollaig 2022, Quadrant Amroq Beverages, C‑332/21, EU:C:2022:1031, mír 47 agus an cásdlí dá dtagraítear).
33
Thairis sin, luaitear i bpointe 1 de dhoiciméad an Choiste um Dhleacht Mháil, dar teideal ‘Treoirlínte arna nglacadh ag cruinniú an 12, 13 agus an 14 Samhain 2003’, go nglacann toscaireachtaí na mBallstát, beagnach d’aon toil, leis go bhfuil feidhm ag an díolúine dá bhforáiltear in Airteagal 27(1)(e) de Threoir 92/83 ó thráth táirgthe nó allmhairithe blastán a thagann, inter alia, faoi cheannteideal 3302 den Ainmníocht Chomhcheangailte.
34
Mar sin féin, maidir leis an léiriú lena ndéantar an díolúine ó dhleachtanna mháil ar alcól eitile a úsáidtear i mblasóirí coinníollach ar úsáid deiridh iarbhír na mblasóirí sin chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú, d’fhéadfadh sé an bonn a bhaint den chuspóir maidir le tionchar na ndleachtanna máil ar alcól eitile a neodrú mar tháirge idirmheánach a úsáidtear i dtáirgí tráchtála nó tionsclaíocha eile. Go deimhin, a mhéid a dhíoltar blasóir atá beartaithe chun bia-ábhar agus deochanna neamh-mheisciúla nach mó ná 1.2 % a gcion alcóil le daoine a athdhíolann iad ansin leo siúd a úsáideann iad don ullmhóid sin, beidh an t‑alcól eitile a úsáidtear i gcomhdhéanamh na mblasóirí sin faoi réir dleachtanna máil, d’ainneoin go n‑úsáidtear iad go hiarbhír le haghaidh ullmhóid den sórt sin.
35
I bhfianaise na mbreithnithe uile roimhe seo, ní mór freagra a thabhairt ar an gcéad cheist sa chaoi go bhfuil Airteagal 27(1)(e) de Threoir 92/83 le léiriú sa chaoi go gcuirtear cosc leis ar reachtaíocht náisiúnta lena gcuirtear an díolúine ó dhleachtanna máil ar alcól eitile a úsáidtear i mblasóirí faoi cheannteideal 330210 den Ainmníocht Chomhcheangailte faoi réir úsáid chruthaithe na mblasóirí sin chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú, agus ní ar an bhfíoras go bhfuil na blasóirí sin beartaithe chun na críche sin.
An dara ceist
36
Níor cheart an dara ceist, arna léamh i bhfianaise fhorais an ordaithe tarchuir, a thuiscint mar cheist a ardaíodh ach amháin i gcás ina ndearnadh léiriú ar Airteagal 27(1)(e) de Threoir 92/83 sa chaoi go gceadaítear leis an bhforáil sin an díolúine ó dhleacht mháil ar alcól eitile a úsáidtear i gcomhdhéanamh blasóirí a thagann faoi cheannteideal 330210 den Ainmníocht Chomhcheangailte a chur faoi réir úsáid chruthaithe na mblasóirí sin chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú.
37
I bhfianaise an fhreagra a tugadh ar an gcéad cheist, ní gá an dara ceist a fhreagairt.
Costais
38
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte náisiúnta, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar an bhforas sin,
rialaíonn AN CHÚIRT GHINEARÁLTA (Dlísheomra réamhrialaithe)
mar seo a leanas:
Maidir le hAirteagal 27(1)(e) de Threoir 92/83/CEE ón gComhairle an 19 Deireadh Fómhair 1992 maidir le struchtúir dleachtanna máil ar alcól agus deochanna alcólacha a chomhchuibhiú,
ní mór léiriú a dhéanamh air mar seo a leanas:
cuirtear cosc leis ar reachtaíocht náisiúnta lena gcuirtear an díolúine ó dhleacht mháil ar alcól eitile a úsáidtear i mblasóirí faoi cheannteideal 330210 den Ainmníocht Chomhcheangailte a leagtar amach in Iarscríbhinn I a ghabhann le Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim, arna leasú le Rialachán Cur Chun Feidhme (AE) 2015/1754 ón gCoimisiún an 6 Deireadh Fómhair 2015, faoi réir úsáid chruthaithe na mblasóirí sin chun bia-ábhar agus deochanna neamh-mheisciúla nach mó ná 1.2 % a gcion alcóil a ullmhú, agus ní ar an bhfíoras go bhfuil na blasóirí sin beartaithe chun na críche sin.
Papasavvas
Pynnä
Laitenberger
Stancu
Dimitrakopoulos
Arna thabhairt i gcúirt oscailte i Lucsamburg, an 22 Deireadh Fómhair 2025
Sínithe
(
*1
)	Teanga an cháis: an tSeicis.